


SAŽETAK KARAKTERISTIKA LIJEKA


1.	NAZIV VETERINARSKOG LIJEKA

Neomectin, 10 mg/ml, rastvor za injekciju za goveda, ovce i svinje


2. 	KVALITATIVNI I KVANTITATIVNI SASTAV

         1 ml rastvora za injekciju sadrži: 

         Aktivna supstanca:
         Ivermektin                                    10 mg

         Pomoćne supstance:
         Benzil alkohol                              15 mg

         Za spisak svih ekscipijenasa, pogledati dio 6.1.


3. 	FARMACEUTSKI OBLIK
        
          Rastvor za injekciju


4. 	KLINIČKI PODACI

4.1. 	Ciljne vrste životinja

          Goveda, ovce i svinje

4.2. 	Indikacije za upotrebu, za svaku ciljnu vrstu

Liječenje i kontrola parazitskih infekcija goveda, ovaca i svinja, prouzrokovanih adultnim  i larvenim oblicima parazitskih nematoda i artropoda osetljivih na ivermektin:

Goveda:

Gastrointestinalne nematode: odrasli i L4 stadijumi Ostertagia ostertagi, Ostertagia lyrata, Haemonchus placei, Trichostrongylus axei, Trichostrongylus colubriformis, Cooperia oncophora, Cooperia punctata, Bunostomum phlebotomum, Oesophagostomum radiatum i odrasli oblici Strongyloides papillosus, Nematodirus helvetianus, Nematodirus spathiger;

Plućne nematode: Dictyocaulus viviparus (odrasli i L4 oblici);

Parazit oka: Thelazia spp.; 

Štrkljevi: Hypoderma bovis i H. Lineatum ;

Šugarci: Psoroptes bovis i Sarcoptes scabiei var.bovis; 

Vaši: Linognathus vituli, Haematopinus euyzsternus.




Ovce:

Gastrointestinalne nematode: adultni i larveni oblici Ostertagia circumcinta, Haemonchus contortus, Trichostrongylus colubriformis,Cooperia curticei, Oesophagostonum columbiaum, Nematodirus filicollis; adultni oblici Trichostrongylus axei, Oesophagostomum venulosum, Chabertia ovina, Trichostrongylus vitrinus, Trichuris ovis;

Plućne nematode: Dyctiocaulus filaria (adultni i L4 oblici) Protostrongylus rufescens (adultni oblici); 

Šugarci: Psoroptes ovis;

Štrkljevi: Oestrus ovis (svi larveni stadijumi).

Svinje:

Gastrointestinalne nematode: odrasli i L4 stadijumi Ascaris suum, Hyostrongylus rubidus, Oesophagostomum spp. kao i odrasli i somatski larveni stadijumi Strongyoides ransomi;

Plućne nematode: Metastrongylus spp.(adultni oblici);

Vaši: Haematopinus suis;

Šugarci: Sarcoptes scabiei var. suis.

4.3. 	Kontraindikacije

Lijek se ne smije davati intravenski ili intramuskularno.
Ne daje se životinjskim vrstama za koje nije indikovan jer može izazvati ozbiljne neželjene reakcije, pa čak i uginuća.
Ne daje se životinjama sa poznatom preosjetljivošću na ivermektin ili bilo koju drugu komponentu u sastavu lijeka. 
Ne daje se bolesnim i kahektičnim životinjama.
Ne daje se kravama i ovcama u laktaciji čije se mlijeko koristi u ishrani ljudi, kao ni 60 dana prije teljenja i jagnjenja.

4.4. 	Posebna upozorenja za svaku ciljnu vrstu

U cilju sprečavanja razvoja rezistencije koja može dovesti do smanjenja ili izostanka efikasnosti terapije, treba izbjegavati:
-suviše čestu i ponavljanu upotrebu antihelmintika iste grupe, tokom dužeg vremenskog perioda
-subdoziranje, koje može biti posljedica pogrešno procijenjene tjelesne mase, pogrešnog načina primjene lijeka ili upotrebe nekalibrisanog dozera.

Kliničke slučajeve sumnje na razvoj rezistencije na antihelmintike treba potvrditi odgovarajućim testovima (npr. test redukcije broja jaja u fecesu). Ukoliko dobijeni rezultati ukazuju na razvoj rezistencije na određeni anthelmintik, u liječenju treba koristiti antihelmintik druge klase, odnosno sa drugim mehanizmom djelovanja. 

U Evropi je zabiljležen razvoj rezistencije na makrociklične laktone (uključujući ivermektin) kod Teladorsagia spp. kod ovaca, i Cooperoa spp. i Ostertagia ostertagi kod goveda. U skladu sa tim, primjena ovog lijeka treba da se zasniva na lokalnim (regionalnim, farmskim) podacima o osjetljivosti nematoda, kao i na preporukama za dalje spriječavanje razvoja rezistencije na antihelmintike.


Ivermektin je veoma efikasan protiv svih stadijuma goveđih štrkljeva, ali je veoma značajno pravilno odabrati vrijeme primjene lijeka. Odrasle jedinke (muve) štrkljeva su najaktivnije tokom ljeta, ali mogu biti aktivne i tokom poznog ljeta i jeseni. Za postizanje optimalnih rezultata, goveda treba tretirati u što kraćem roku nakon završetka sezone muva.

Kao i nakon primjene drugih lijekova za liječenje hipodermoze, uginule larve parazita Hypoderma mogu dovesti do razvoja neželjenih reakcija kod domaćina kada se nalaze u vitalnim djelovima tijela goveda. To je najčešće period od decembra do marta. Uginuće larvi Hypoderma lineatum lociranih u submukozi jednjaka može uzrokovati nadun, a uginule larve Hypoderma bovis u vertebralnom kanalu mogu prouzrokovati posrtanje/teturanje pri hodu ili paralizu. Kako bi se to izbjeglo, goveda treba tretirati prije ili nakon prisustva ovih larvi u vitalnim djelovima tijela.

4.5. 	Posebne mjere opreza pri upotrebi lijeka:

Posebne mjere opreza prilikom upotrebe lijeka kod životinja

Lijek se ne smije davati intravenski ili intramuskularno.
Ne aplikovati lijek kroz prljavu kožu.

Avermektini mogu izazvati ozbiljne neželjene reakcije kod vrsta koje nisu ciljne. Opisani su slučajevi uginuća pasa nakon primjene ivermektina, prije svega kod rasa koli i staroengleski ovčar, srodnih rasa i mješanaca ovih rasa pasa.

Šuga ovaca koju uzrokuje Psoroptes ovis je izuzetno zarazna. Kako bi se osigurala njena potpuna kontrola mora se voditi računa da ne dođe do reinfestacije, jer ovi šugarci mogu preživjeti van domaćina i do 15 dana. Neophodno je da budu tretirane sve ovce koje su bile u kontaktu sa inficiranim ovcama. Kontakt između tretiranih, inficiranih i netretiranih jedinki se mora spriječiti tokom najmanje 7 dana poslije tretmana, zbog mogućnosti prenosa infekcije. Liječenje psoroptes šuge primjenom jedne injekcije se ne preporučuje jer, iako se može vidjeti kliničko poboljšanje, to ne mora da znači da su paraziti potpuno eliminisani. 

Posebna upozorenja za lica koja primjenjuju veterinarski lijek na životinjama

Prilikom primjene lijeka treba izbjegavati direktan kontakt lijeka sa kožom, sluznicama i očima. 
Ne jesti, ne piti i ne pušiti pri rukovanju lijekom. 
Poslije svake primjene lijeka oprati ruke. 
Voditi računa da ne dođe do slučajnog samoubrizgavanja lijeka: lijek može uzrokovati lokalnu iritaciju i/ili bol na mjestu injekcije.
U slučaju nehotičnog samoubrizgavanja lijeka, obratiti se ljekaru i pokazati mu bočicu (etiketu) lijeka ili uputstvo za lijek.

4.6. 	Neželjena dejstva (učestalost i ozbiljnost)

Na mjestu primjene lijeka može doći do pojave prolaznog otoka i bola.

4.7. 	Upotreba tokom graviditeta, laktacije i nošenja jaja

Lijek se kod svih ciljnh vrsta može koristiti tokom graviditeta i laktacije, sa ograničenjem primjene
kod životinja čije mlijeko se koristi u ishrani ljudi.
Ne daje se kravama i ovcama u laktaciji čije se mlijeko koristi u ishrani ljudi, kao ni 60 dana prije teljenja i jagnjenja.

4.8. 	Interakcije sa drugim ljekovima i druge vrste interakcija

Nisu poznate.


4.9. 	Doziranje i način primjene

Za subkutanu upotrebu.

Lijek se daje jednokratno (osim za psoroptes šugu ovaca i telad prema dolje navedenim preporukama), u dozi koja za goveda i ovce iznosi 0,2 mg (200 mcg) ivermektina/kg t.m., a za svinje 0,3 mg (300 mcg) ivermektina/kg t.m.

Lijek Neomectin se primjenjuje u dozi (količini):
Goveda: 	             1ml /50 kg t.m.
Ovce:   	             0,5 ml /25 kg t.m.
Svinje: 	             1 ml /33 kg t.m.

Da bi se lijek pravilno dozirao, treba što tačnije odrediti tjelesnu masu životinja.

Ukoliko se životinje tretiraju grupno, a ne individualno, potrebno je formirati grupe prema njihovoj tjelesnoj masi, da bi se izbjeglo njihovo potencijalno subdoziranje ili predoziranje lijeka.

Kod tretiranja prasadi i jagnjadi tjelesne mase ispod 16 kg, treba posebno obratiti pažnju na precizno doziranje. Poželjno je koristiti špriceve manjeg volumena sa podiocima od 0.1 ml. Kod prasadi tjelesne mase ispod 16 kg daje se 0,1 ml lijeka /3 kg t.m., odnosno kod jagnjadi 0,1 ml lijeka /5 kg t.m.

Govedima ne davati više od 10 ml lijeka po jednom injekcionom mjestu.

U cilju postizanja najoptimalnije zaštite, preporučuje se da se telad koja je u sistemu slobodnog napasanja u prvoj pašnoj sezoni tretira ovim preparatom 3, 8 i 13 nedelja po izlasku na pašu. Na ovaj način se životinje mogu zaštititi od parazitskog gastroeneritisa i bolesti uzrokovanih plućnim nematodama tokom cijele sezone ispaše, pod uslovom da su u slobodnom napasanju, da je sva telad uključena u program i da se netretirane jedinke ne uvode na pašnjak. Tretirane jedinke treba pratiti u skladu sa principima dobre uzgojne prakse.

Za efikasnu kontrolu psoroptes šuge ovaca (liječenje kiničkih simptoma i eliminacija šugaraca), potrebno je dvokratno tretiranje u intervalu od 7 dana.

4.10. Predoziranje (simptomi, hitne mjere koje treba preduzeti, antidoti), ako je neophodno

Kod goveda ivermektin dat subkutano u dozi od 4 mg/kg t.m. izaziva ataksiju, motornu depresiju, ubrzano disanje, fascikulaciju mišića, midrijazu i ukočenost ekstenzorne muskulature.

Kod ovaca doza ivermektina 4 mg/kg t.m. uzrokuje ataksiju i depresiju.

Klinički znaci trovanja ivermektinom kod svinja su tremor, bilateralna midrijaza, promjene biohemijskog sastava krvi (smanjenje nivoa gvožđa). Ovi simptomi su zabilježeni poslije subkutanog davanja 30mg ivermektina/kg t.m. (100 puta više od preporučene doze).

Nema specifičnog antidota.U slučaju predoziranja primjenjuje se simptomatska terapija.

4.11. Karenca

Goveda (meso i jestiva tkiva):    49 dana
Goveda (mlijeko):          Ne koristiti kod krava u laktciji čije se mlijeko koristi u ishrani ljudi. 
                          Ne koristiti kod gravidnih krava i junica najmanje 60 dana prije teljenja.

Ovce (meso i jestiva tkiva):         42 dana
Ovce (mlijeko):               Ne koristiti kod ovaca u laktaciji čije se mlijeko koristi u ishrani ljudi.
                         Ne koristiti kod gravidnih ovaca najmanje 60 dana prije jagnjenja.

Svinje (meso i jestiva tkiva):       28 dana


5. 	FARMAKOLOŠKI PODACI

	Farmakoterapijska grupa: endoektocidi, makrociklični laktoni

	ATCvet kod: QP54AA01

5.1. 	Farmakodinamski podaci

Ivermektin je sintetski derivat abamektina. Pripada grupi makrocikličnih laktona, klasi endektocida, koji imaju jedinstveni način djelovanja. Ispoljava endo- i ektoantiparazitski efekat. Dat peroralno ili parenteralno efikasno djeluje protiv odraslih i larvenih oblika (IV stadijum) nematoda i artropoda. Ne djeluje na cestode i trematode.
Mehanizam antiparazitnog dejstva ivermektina zasniva se na tome što se selektivno i sa visokim afinitetom vezuje za glutamat-zavisne hloridne kanale, koji se nalaze u nervnim i mišićnim ćelijama beskičmenjaka. To dovodi do povećanja propustljivosti ćelijske membrane za hloridne jone sa pratećom hiperpolarizacijom nervnih i mišićnih ćelija, što rezultira paralizom i uginućem parazita. Jedinjenja ove grupe mogu djelovati i na druge ligand-zavisne hloridne kanale, kao što su GABA-zavisni hloridni kanali.

5.2. 	Farmakokinetički podaci

Ivermektin se dobro resorbuje poslije subkutane primjene.

Primjenom ivermektina u dozi 0,2 mg/kg t.m. kod goveda, Cmax od 35 - 50 ng/ml se postiže za dva dana, a poluvrijeme eliminiacije iz plazme je 2,8 dana. Kod ovaca se nakon primjene doze od 0,3 mg/kg t.m., Cmax od 16 ng/ml postiže u roku od jedan dan. Primjenom doze od 0,3 mg/kg t.m. kod svinja, Cmax se postiže za 3 (±0,5) dana, a u plazmi se može detektovati tokom 28 dana.

Ivermektin je lipofilna supstanca koja se vezuje za albumine i lipoproteine plazme i dobro distribuira u tkivima i tjelesnim tečnostima kod ciljnih vrsta. Osim na injekcionom mjestu, najviše koncentracije ivermektina se postižu u jetri i masnom tkivu, a zatim u bubrezima i mišićnom tkivu, dok su najniže koncentracije zabilježene u mozgu. Visoka koncentracija ivermektina utvrđena je u žuči.

Biotransformacija se odvija u jetri, mada se najveći dio doze izlučuje u nepromijenjenom obliku. Glavni metabolit kod goveda, ovaca i pacova je 24-hidroksimetil-H2B1a, koji se konjuguje sa masnim kiselinama i ugrađuje u masno tkivo kao estar. Kod svinja se ivermektin metaboliše u 2 značajna metabolita: 3'-O-dezmetil-H2B1a i 3'-O-dezmetil-H2B1b koji se deponuje u jetri i masnom tkivu. 

Fekalna ekskrecija je najvažniji put eliminacije ivermektina i njegovih metabolita iz organizma kod svih životinjskih vrsta. Samo 1-2% date doze se izluči urinom. Čak do 5% parenteralno datog ivermektina se izluči putem mlijeka.


6. 	FARMACEUTSKI PODACI

6.1. 	Lista pomoćnih supstanci (ekscipijenasa)

Benzil alkohol, propilen glikol 



6.2. 	Inkompatibilnosti

U nedostatku ispitivanja kompatibilnosti, ovaj lijek se ne smije miješati sa bilo kojim drugim veterinarskim lijekom.

6.3.    Rok upotrebe

Rok upotrebe:	2 godine				
Rok upotrebe nakon prvog otvaranja: 28 dana, na temperaturi do 25°C.

6.4. 	Posebne mjere upozorenja pri čuvanju lijeka

Lijek čuvati u originalnom pakovanju, na temperaturi do 25°C.

6.5. 	Vrsta i sastav pakovanja

Pakovanje od 50 ml i 100 ml:
Unutrašnje pakovanje je ujedno i spoljašnje:
Bočica od stakla braon boje (tip II), sa 50 ml ili 100 ml rastvora za injekciju, zatvorena čepom od brombutil gume i aluminijumskom kapicom.

6.6. 	Posebne mjere opreza pri odlaganju neupotrebljenog lijeka ili otpadnih materijala dobijenih upotrebom lijeka

IVERMEKTIN JE IZUZETNO TOKSIČAN ZA RIBE I VODENE ORGANIZME
Neupotrijebljen lijek ili ostaci lijeka i pakovanja ne smiju dospijeti u vodotokove, površinske vode i kanale.
Neiskorišćen lijek ili otpadni materijal se uništavaju u skladu sa važećim propisima.


7. 	NOSILAC DOZVOLE ZA STAVLJANJE LIJEKA U PROMET
	
VETERINAR D.O.O. NIKŠIĆ
		Serdara Šćepana bb, 
 Nikšić, Crna Gora


8. 	BROJ DOZVOLE ZA STAVLJANJE LIJEKA U PROMET

	Neomectin, 10 mg/ml, rastvor za injekciju, bočica, staklena, 1x50 ml: 2040/22/56 – 4450
	Neomectin, 10 mg/ml, rastvor za injekciju, bočica, staklena, 1x100 ml: 2040/22/57 – 4449


9. 	DATUM PRVE DOZVOLE/OBNOVE DOZVOLE ZA STAVLJANJE LIJEKA U PROMET

	03.11.2022. godine


10. 	DATUM REVIZIJE TEKSTA 

	03.11.2022. godine


OGRANIČENJA PRODAJE, DISTRIBUCIJE I/ILI UPOTREBE LIJEKA

[bookmark: _GoBack]Lijek se može izdavati samo na veterinarski recept.

